Document ID: 31978L0050

ΟΔΗΓΙΑ ΤΟΥ ΣΥΜΒΟΥΛΙΟΥ της 13ης Δεκεμβρίου 1977 περί συμπληρώσεως, όσον αφορά τη μέθοδο ψύξεως, της οδηγίας 71/118/ΕΟΚ "περί υγειονομικών προβλημάτων στον τομέα των συναλλαγών νωπών κρεάτων πουλερικών"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως τα άρθρα 43 και 100,
την πρόταση της Επιτροπής,
τη γνώμη της Συνελεύσεως(1),
τη γνώμη της Οικονομικής και Κοινωνικής Επιτροπής(2),
Εκτιμώντας:
ότι τα Κράτη μέλη πρέπει να απαγορεύουν, δυνάμει του άρθρου 14 της οδηγίας 71/118/ΕΟΚ του Συμβουλίου της 15ης Φεβρουαρίου 1971 περί υγειονομικών προβλημάτων στον τομέα των συναλλαγών νωπών κρεάτων πουλερικών(3), όπως τροποποιήθηκε τελευταία από την οδηγία 75/431/ΕΟΚ(4), τη χρησιμοποίηση της μεθόδου ψύξεως των πουλερικών που αναφέρεται στο εν λόγω άρθρο-
ότι η απαγόρευση αυτή είναι υποχρεωτική μόνο δέκα οκτώ μήνες μετά την υποβολή εκθέσεως της Επιτροπής που αφορά τις μεθόδους ψύξεως που δεν εμπίπτουν στην απαγόρευση, και το αργότερο από την 1η Ιανουαρίου 1978-
ότι η Επιτροπή έχει υποβάλει στο Συμβούλιο, μετά από διαβουλεύσεις των Κρατών μελών στα πλαίσια της Μόνιμης Κτηνιατρικής Επιτροπής, έκθεση που καθορίζει τους όρους τους σχετικούς με την εγκατάσταση, τη λειτουργία και τον έλεγχο, προς τους οποίους πρέπει να ανταποκρίνεται η δια εμβαπτίσεως εντός του ύδατος μέθοδος ψύξεως, για να μη θεωρείται ως εμπίπτουσα στην προαναφερομένη απαγόρευση-
ότι η παρούσα οδηγία βασίζεται επί των πορισμάτων της εκθέσεως αυτής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το άρθρο 14 οδηγίας 71/118/ΕΟΚ αντικαθίσταται από το ακόλουθο κείμενο:
"Άρθρο 14
1. Τα Κράτη μέλη απαγορεύουν από 15ης Φεβρουαρίου 1979 τη χρήση της μεθόδου ψύξεως των νωπών κρεάτων πουλερικών δι' εμβαπτίσεως εντός του ύδατος, εξαιρέσει εκείνης που πραγματοποιείται σύμφωνα με τους όρους που καθορίζονται στα σημεία 28α και 28β του κεφαλαίου V του παραρτήματος I, εφ' όσον τα κατ' αυτόν τον τρόπο ψυχθέντα σφάγια υποβάλλονται αμέσως σε κατάψυξη ή βαθεία κατάψυξη.
2. Εν τούτοις, όσον αφορά τα σφάγια που λαμβάνονται και προορίζονται για το εμπόριο στο έδαφός τους, επιτρέπεται στα Κράτη μέλη να χορηγούν στις εγκαταστάσεις που ασκούν στο έδαφός τους τις δραστηριότητές τους κατά την ημερομηνία της 1ης Ιανουαρίου 1978, και εφ' όσον αυτές το ζητήσουν, παρεκκλίσεις από τις απαιτήσεις της παραγράφου 1. Οι παρεκκλίσεις αυτές δεν δύνανται να εφαρμόζονται μετά την 15η Αυγούστου 1982.
Τα Κράτη μέλη τα οποία κάνουν χρήση των παρεκκλίσεων που προβλέπονται στο πρώτο εδάφιο επιτρέπουν την εισαγωγή στο έδαφός τους κρεάτων πουλερικών, τα οποία έχουν ληφθεί στα άλλα Κράτη μέλη υπό τους αυτούς όρους.
3. Τα Κράτη μέλη τα οποία θέλουν να κάνουν χρήση της ευχέρειας που παρέχεται από την παράγραφο 2 ενημερώνουν περί τούτου την Επιτροπή και τα άλλα Κράτη μέλη, το συντομότερο δυνατό και οπωσδήποτε προ της 15ης Φεβρουαρίου 1979.
4. Εφ' όσον γίνεται χρήση των παρεκκλίσεων που προβλέπονται στην παράγραφο 2, η χρήση της σημάνσεως καταλληλότητος, η οποία προβλέπεται στο κεφάλαιο X του παραρτήματος I, απαγορεύεται.
Εν τούτοις, για την εφαρμογή της παραγράφου 2 δεύτερο εδάφιο, τα ενδιαφερόμενα Κράτη μέλη δύνανται να επιτρέπουν την εισαγωγή στο έδαφός τους σφαγίων που δεν φέρουν τη σήμανση καταλληλότητος που προβλέπεται στο κεφάλαιο X του παραρτήματος I."
Άρθρο 2
Το ακόλουθο άρθρο καταχωρείται στην οδηγία 71/118/ΕΟΚ:
"Άρθρο 14α
1. Η Επιτροπή, μετά από διαβουλεύσεις με τα Κράτη μέλη στα πλαίσια της Μόνιμης Κτηνιατρικής Επιτροπής, θα υποβάλει στο Συμβούλιο προ της 1ης Ιανουαρίου 1980 έκθεση, η οποία ενδεχομένως θα συνοδεύεται ή θα ακολουθείται από κατάλληλες προτάσεις περί:
α) της συνεχίσεως της μελέτης για τις μεθόδους ψύξεως των ικανοποιητικών από απόψεως υγιεινής σφαγίων, ενώ η έκθεση αναφέρεται συγχρόνως στην εξέλιξη του συστήματος που προβλέπεται στα σημεία 28α και 28β του κεφαλαίου V του παραρτήματος I και των άλλων μεθόδων ψύξεως, ιδίως εκείνων που χρησιμοποιούν το CO2 και το άζωτο σε υγρά κατάσταση ή τον ψεκασμό,
β) των μικροβιολογικών ελέγχων, συμπεριλαμβανομένης και της σημασίας των οριακών αξιών, καθώς και των μικροβιολογικών μεθόδων που πρόκειται να χρησιμοποιηθούν για τους εν λόγω ελέγχους, σχετικά
ι) με το υγειονομικό επίπεδο της δι' εμβαπτίσεως μεθόδου ψύξεως που αναφέρεται στο σημείο 28α και 28β του κεφαλαίου V του παραρτήματος I, και
ιι) με το σύνολο της διαδικασίας σφαγής, από τη στιγμή κατά την οποία τα ζώντα πουλερικά εισέρχονται στο σφαγείο μέχρι του σταδίου της συσκευασίας ή εκεί όπου αποδεικνύεται αναγαίο, έως ότου τα σφάγια εγκαταλείψουν το σφαγείο,
γ) της απορροφήσεως του ύδατος, συμπεριλαμβανομένης της εκτιμήσεως της σημασίας της οριακής του τιμής ως παραμέτρου του ελέγχου της υγιεινής της εγκαταστάσεως ψύξεως με εμβάπτιση.
2. Η Επιτροπή μετά από διαβουλεύσεις με τα Κράτη μέλη στα πλαίσια της Μόνιμης Κτηνιατρικής Επιτροπής, υποβάλλει στο Συμβούλιο, προ της 15ης Οκτωβρίου 1978, έκθεση η οποία ενδεχομένως συνοδεύεται από προτάσεις που αφορούν τις ιδιαίτερες συνθήκες υγιεινής, στις οποίες η μέθοδος που ανταποκρίνεται στους όρους που καθορίζονται στα σημεία 28α και 28β του κεφαλαίου V του παραρτήματος I δύναται να εφαρμόζεται στα σφάγια τα οποία δεν υποβάλλονται αμέσως σε κατάψυξη ή βαθεία κατάψυξη.
3. Το Συμβούλιο αποφασίζει ομόφωνα επί των προτάσεων της Επιτροπής που αναφέρονται στην παράγραφο 1 εντός προθεσμίας δώδεκα μηνών από της καταθέσεώς τους και προ της 31ης Δεκεμβρίου 1978 επί των προτάσεων που αναφέρονται στην παράγραφο 2."
Άρθρο 3
Τα ακόλουθα σημεία προστίθενται στο κεφάλαιο V του παραρτήματος I της οδηγίας 71/118/ΕΟΚ:
"28α. Τα σφάγια που προορίζονται να υποβληθούν σε διαδικασία ψύξεως με εμβάπτιση σύμφωνα με τη μέθοδο που ορίζεται στο σημείο 28β, πρέπει, αμέσως μετά τον εκσπλαχνισμό, να πλένονται επιμελώς δια ψεκασμού και να εμβαπτίζονται αμέσως. Ο ψεκασμός πρέπει να πραγματοποιείται δια εγκαταστάσεως που εξασφαλίζει την αποτελεσματική πλύση των εσωτερικών και εξωτερικών επιφανειών των σφαγίων.
Για τα σφάγια των οποίων το βάρος:
- δεν υπερβαίνει τα 2,5 χγρ., η ποσότης ύδατος που πρόκειται να χρησιμοποιηθεί πρέπει να είναι τουλάχιστον 1,5 λίτρο ανά σφάγιο,
- περιλαμβάνεται μεταξύ 2,5 χγρ. και 5 χγρ., η ποσότης ύδατος που πρόκειται να χρησιμοποιηθεί πρέπει να είναι τουλάχιστον 2,5 λίτρα ανά σφάγιο,
- είναι ίσο ή ανώτερο των 5 χγρ., η ποσότης ύδατος που πρόκειται να χρησιμοποιηθεί πρέπει να είναι τουλάχιστον 3,5 λίτρα ανά σφάγιο.
28β. Η μέθοδος ψύξεως δι' εμβαπτίσεως πρέπει να ανταποκρίνεται στις ακόλουθες προδιαγραφές:
α) τα σφάγια διέρχονται μέσα από έναν ή περισσότερους κάδους ύδατος ή πάγου και ύδατος, των οποίων το περιεχόμενο ανανεώνεται συνεχώς. Είναι αποδεκτό, προς το σκοπό αυτό, μόνο το σύστημα στο οποίο τα σφάγια ωθούνται συνεχώς με μηχανικά μέσα, μέσω ενός ρείθρου ύδατος, που προχωρεί κατ' αντίθετο ρεύμα-
β) η θερμοκρασία του ύδατος ή των κάδων που μετράται στα σημεία εισόδου και εξόδου των σφαγίων δεν πρέπει να υπερβαίνει αντίστοιχα τους + 16o Κελσίου και + 4o Κελσίου-
γ) πρέπει να πραγματοποιείται κατά τέτοιο τρόπο ώστε η θερμοκρασία που προβλέπεται στο κεφάλαιο XII να επιτυγχάνεται στο συντομότερο χρονικό διάστημα-
δ) η ελαχίστη παροχή ύδατος για το σύνολο της μεθόδου ψύξεως που αναφέρεται υπό α) πρέπει να είναι:
- 2,5 λίτρα ανά σφάγιο 2,5 χγρ. ή ολιγοτέρων,
- 4 λίτρα ανά σφάγιο βάρους μεταξύ 2,5 χγρ. και 5 χγρ.,
- 6 λίτρα ανά σφάγιο 5 χγρ. ή περισσοτέρων.
Αν υπάρχουν περισσότεροι κάδοι, η εισροή του καθαρού ύδατος και η ροή του χρησιμοποιηθέντος ύδατος σε κάθε κάδο πρέπει να ρυθμίζονται κατά τέτοιο τρόπο ώστε να μειώνονται προοδευτικά προς την κατεύθυνση της κινήσεως των σφαγίων, του καθαρού ύδατος κατανεμομένου μεταξύ των κάδων κατά τέτοιο τρόπο ώστε η ποσότης του ύδατος που διέρχεται από τον τελευταίο κάδο να μην είναι κατώτερη από:
- 1 λίτρο ανά σφάγιο των 2,5 χγρ. ή ολιγωτέρων,
- 1,5 λίτρο ανά σφάγιο βάρους μεταξύ 2,5 χγρ. και 5 χγρ.,
- 2 λίτρων ανά σφάγιο βάρους 5 χγρ. ή περισσοτέρων.
Το ύδωρ που χρησιμοποιείται για την πρώτη πλήρωση των κάδων δεν πρέπει να λαμβάνεται υπόψη για τον υπολογισμό των ποσοτήτων αυτών-
ε) τα σφάγια δεν πρέπει να παραμένουν στο πρώτο τμήμα της συσκευής ή στον πρώτο κάδο περισσότερο από μισή ώρα, ούτε να παραμένουν στο υπόλοιπο της συσκευής ή μέσα στον ή στους κάδους περισσότερο από τον απολύτως απαραίτητο χρόνο.
Πρέπει να λαμβάνονται όλα τα μέτρα για την τήρηση, ιδίως σε περίπτωση στάσεως της εργασίας, του χρόνου διελεύσεως που προβλέπεται στο πρώτο εδάφιο.
Μετά από κάθε στάση της εγκαταστάσεως, ο επίσημος κτηνίατρος πρέπει να βεβαιώνεται πριν από την εκ νέου θέση της σε λειτουργία, ότι τα σφάγια ανταποκρίνονται πάντα στις απαιτήσεις της οδηγίας και ότι είναι κατάλληλα για την ανθρώπινη κατανάλωση ή, αν δεν υπάρξει παρόμοια περίπτωση, να μεριμνά ώστε αυτά να μεταφέρονται μόλις καταστεί δυνατό στους χώρους οι οποίοι προβλέπονται στο σημείο 1 υπό η) και θ)-
στ) κάθε συσκευή πρέπει να εκκενώνεται, καθαρίζεται και απολυμαίνεται πλήρως κάθε φορά που παρίσταται ανάγκη, κατά το πέρας της περιόδου εργασίας και τουλάχιστον μία φορά ημερησίως-
ζ) πρέπει να είναι εφοδιασμένη με συσκευές ελέγχου των οποίων έχει ελεγχθεί η ακρίβεια και επιτρέπουν πλήρη και μόνιμο έλεγχο της μετρήσεως (της ποσότητος) και της καταγραφής (θερμοκρασία, αριθμός):
- της καταναλώσεως του ύδατος κατά τη διάρκεια του ψεκασμού που προηγείται της εμβαπτίσεως,
- της θερμοκρασίας του ύδατος του κάδου ή των κάδων στα ακόλουθα σημεία: είσοδος και έξοδος των σφαγίων,
- της καταναλώσεως του ύδατος κατά τη διάρκεια της εμβαπτίσεως,
- του αριθμού των σφαγίων για κάθε κατηγορία βάρους που αναφέρεται υπό δ) και στο σημείο 28α-
η) το αποτέλεσμα των διαφόρων ελέγχων που πραγματοποιούνται με τη φροντίδα του παραγωγού πρέπει να φυλάσσεται προκειμένου να προσκομίζεται σε κάθε ζήτηση του επισήμου κτηνιάτρου-
θ) η σωστή λειτουργία της εγκαταστάσεως ψύξεως και η επίδρασή της επί της υγιεινής καταστάσεως εκτιμώνται, έως ότου θεσπισθούν σύμφωνα με το άρθρο 14α κοινοτικές μικροβιολογικές μέθοδοι, σύμφωνα με επιστημονικές μικροβιολογικές μεθόδους που αναγνωρίζονται από τα Κράτη μέλη, δια της συγκρίσεως της μολύνσεως των σφαγίων σε ολική μικροβιακή χλωρίδα και εντεροβακτηριοειδή πριν και μετά από την εμβάπτιση. Η σύγκριση αυτή πρέπει να πραγματοποείται κατά την πρώτη θέση σε λειτουργία της εγκαταστάσεως και στη συνέχεια κατά περιοδικό τρόπο και, εν πάση περιπτώσει, κάθε φορά που η εγκατάσταση έχει υποστεί τροποποιήσεις. Η λειτουργία των διαφόρων συσκευών, πρέπει να ρυθμίζεται κατά τέτοιο τρόπο που να εξασφαλίζει ικανοποιητικά αποτελέσματα από πλευράς υγιεινής."
Άρθρο 4
Κατά τη χρονική περίοδο κατά την οποία επιτρέπονται παρεκκλίσεις βάσει του άρθρου 16α υπό α) δεύτερη περίπτωση της οδηγίας 71/118/ΕΟΚ, τα Κράτη μέλη βεβαιώνονται ότι οι αρχικές εγκαταστάσεις και η συνεχής λειτουργία των μεθόδων ψύξεως ελέγχονται σωστά σε κάθε εγκατάσταση στην οποία έχει επιτραπεί παρέκκλιση.
Άρθρο 5
Τα Κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Ιανουαρίου 1978.
Άρθρο 6
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, στις 13 Δεκεμβρίου 1977.

Labels: 7
0
3
17